Vinna að því að bera kennsl á árásarmennina Guðmundur segist ekki geta tjáð sig um líðan dyravarðanna að svo stöddu . mbl.is / Eggert Lögreglan á höfuðborgarsvæðinu rannsakar nú atvik sem varð í miðbæ Reykjavíkur í nótt þegar þrír menn réðust á dyraverði á skemmtistað . Er þremenninganna nú leitað . Atvik voru með þeim hættu að dyraverðirnir voru að vísa mönnunum þremur út af skemmtistaðnum , en þeir höfðu verið með nokkrar óspektir innandyra . Mennirnir veittust þá að dyravörðunum , slógu einn niður og spörkuðu í höfuð hans , réðust síðan á annan dyravörð með glerglasi sem brotnaði á höfði mannsins og slógu síðan þriðja dyravörðinn niður . Guðmundur Páll Jónsson lögreglufulltrúi segir að þegar lögreglu bar að garði hafi mennirnir verið farnir . Sá dyravörður sem fékk spark í höfuðið var fluttur með forgangi á bráðadeild til aðhlynningar , en hinir tveir slösuðust einnig . Guðmundur segist ekki geta sagt til um líðan mannanna sem stendur , en unnið sé að rannsókn málsins . Samkvæmt Guðmundi munu tveir af dyravörðunum þremur fara í skýrslutöku í dag . Ljóst sé að um nokkuð alvarlega líkamsárás sé að ræða . „ Það er sparkað í höfuð , fólkið liggjandi , glerglas brotið á höfði á manni . Þetta er alvarlegt , “ segir Guðmundur . Ekki hefur tekist að bera kennsl á árásarmennina þrjá enn sem komið er . „ Við erum að afla myndupptaka af þessu og sendum myndir af þeim á alla lögreglumenn til þess að byrja með , “ segir Guðmundur . Guðmundur segir til greina koma að lýsa eftir mönnunum í næstu viku , takist lögreglu ekki að bera kennsl á þá . Þó séu vitni að atvikinu sem vonandi geta veitt gagnlegar upplýsingar fyrir rannsóknina , þá sérstaklega einstaklingur sem náði atburðinum á mynd og hefur gefið sig fram við lögreglu .